Gunnar Freyr er íslenskur Dani eins og hann orðar það , fæddur og uppalinn í Danmörku . Hann lauk masters-gráðu í viðskiptafræði og endurskoðun og starfaði sem endurskoðandi og ráðgjafi hjá Price Waterhouse Cooper í Danmörku og vann mikið þar til hann var orðinn leiður á skrifstofuvinnunni . „ Þetta voru bara jakkaföt og bindi allan daginn “ segir Gunnar en hann segist alltaf hafa verið góður drengur sem taldi sig vera að gera það rétta í lífinu þar til hann uppgötvaði að hann vantaði lífsfyllingu . Árið 2014 ákváð hann ásamt sambýliskonu sinni , Kasiu , að þau myndu segja upp störfum sínum í Danmörku til þess að elta drauma sína . Kasia vann skrifstofuvinnu líkt og Gunnar en hún er menntaður heimspekingur og almannatengill . Þau seldu allar eigur sínar og keyptu sér flugmiða til Suðaustur Asíu þar sem þau ferðuðust um þriggja mánaða skeið . Gunnar hefur verið áhugasamur um ljósmyndum frá 2007 en í ferðinni til Asíu ákvað hann að fara alfarið út á þá braut . Eftir dvölina í Asíu keyptu þau flugmiða til Íslands en eingungis aðra leið en Gunnari hafði alltaf langað til þess að prófa að búa á Íslandi þar sem ræturnar lágu . Eftir komuna til Íslands var ekki aftur snúið . Hann stofnaði Instagram reikning undir heitinu „ icelandic _ explorer “ en á þeim tíma voru fáir Íslendingar virkir notendur . Fylgjendahópurinn stækkaði ört og beiðnir um verkefni fylgdu í kjölfarið . Í dag er Gunnar svokallaður sendiherra Canon á Norðurslóðum og eru fylgjendur hans á instagram orðnir 261 þúsund talsins og fer stækkandi . Gunnar er með mörg járn í eldinum en sem stendur er hann í ævintýraferð um Grænland með hópi af áhugaljósmyndurum í átta daga leiðangri um Scoresbysund á tveggja mastra seglskipi frá Norðursiglingu . Ekkert netsamband er á svæðinu en áhugasamir geta fylgst með Gunnari á instagram því myndir frá Grænlandi munu birtast þar að ferð lokinni . Nýtt Hús og híbýli er komið í verslanir . Mögnuð ljósmynd eftir Gunnar Frey fylgir með septemberblaði Húsa og híbýla og ber myndin heitið Markarfljótsgljúfur . Um myndina segir Gunnar : „ Gljúfrið er með stærstu og lengstu gljúfrum á Íslandi en það er allt að 200 metra djúpt . Ég kom þangað fyrst árið 2016 og svo aftur núna í sumar . Ég hafði beðið lengi eftir að geta farið þangað aftur og þá með dróna en þegar ég kom þangað í sumar var mikið rok , skýjað og rigning . Alls ekki bestu aðstæðurnar til þess að fljúga dróna . Ég ákvað hins vegar að taka slaginn og fljúga drónanum þrátt fyrir veðrið og niðurstaðan varð þessi mynd . Þetta er staður sem margir Íslendingar hafa aldrei séð þótt að flest okkar fari yfir Markarfljót á leið um Suðurlandið “ . Myndin sem fylgir nýjasta hefti blaðsins Hús og híbýli .